8-gangen kommer tilbake
Tenk deg om hele oljefondet sto i amerikanske dollar og var verdt 6000 milliarder norske kroner. Tenk deg videre at kronen faller med 20 prosent mot dollar. I norske kroner vil da fondet være verdt 7200 milliarder kroner. Det er jo artig det, men alt vi vil kjøpe i USA, koster like mange dollar som tidligere. Og vi får like mange dollar for våre 7200 milliarder norske kroner, som vi fikk for våre 6000 milliarder. Hvis det var dine sparepenger, kunne du solgt deg ut i utlandet, vekslet til norske kroner og plassert dem her. Du kunne tatt valutakursgevinsten og ventet til kronen styrket seg igjen, før du igjen plasserte pengene utenlands. Det kan ikke oljefondet. Hele poenget er at pengene skal stå i utlandet for å bevare sin internasjonale kjøpekraft over tid. Et poeng Yngve Slyngstad, fondets leder, understreker hver gang han presenterer resultatene. Vi selger oljen vi pumper opp for dollar og kjøper verdipapir for pengene. Inntektene fra oljen er i praksis ikke innom Norge. Men at kronesvekkelsen akkurat nå løfter fondets verdi i norske kroner, trenger ingen å lure på. Nesten 80 prosent av fondet totale verdi er plassert i valutaene dollar, euro, pund og yen. I gjennomsnitt har kronen falt om lag 14 prosent mot disse valutaene fra januar i år, og følgelig løftet antall norske kroner vi teoretisk kan veksle fondets rente- og aksjepapirer inn i. Jammen, tenker du kanskje, Handlingsregelen sier at vi kan bruke inntil 4 prosent av fondet. Og det uttaket regnes av fondets verdi i norske kroner. I teorien er det riktig. Man kunne tenkt seg at man blindt tok ut inntil fire prosent av fondet til enhver tid. Men det er i så fall en uansvarlig holdning til handlingsregelen som kommer i retur. Store og kortsiktige endringer i fondets verdi på grunn av endringer i valuta eller markedskurser på papirene, kan fort reverseres. Handlingsregelen og uttaket av fondet må tilpasses utviklingen i norsk økonomi, og må henge sammen fra år til. Noe politikerne har gjort ganske bra det siste 10-året. Når fondets verdi har steget voldsomt, har tendensen vært at det prosentvise uttaket har falt. Likevel, vi bruker nok. Av neste års budsjett, er hver 7. utgiftskrone hentet fra oljefondet. Antagelig er det allerede på grensen av hva vi tåler. Bruker vi for mye oljepenger og til feil formål, kan oljepengene vise seg å bli en ulykke på lang sikt. Valutakurser tenderer over tid mot et naturlig leie. Da Norge vurderte å bli med i eurosamarbeidet, skal tidligere sentralbanksjef Hermod Skånland ha sagt: «enten går vi med, eller så bli vi gode i 8-gangen». En forbløffende god spådom har eurokursen vist.
Når kronekursen faller, stiger oljefondets verdi målt i norske kroner. Men blir vi rikere av det?